Voetganger sterf ná taxi haar sleepArgieffoto: ER24 ŉ 27-jarige vrou is Dinsdagoggend in Ladysmith, KwaZulu-Natal, dood toe ŉ minibustaxi haar gestamp en etlike meters ver gesleep het. Russel Meiring, woordvoerder van ER24, het gesê die voorval het in Yellowstraat in die Ezakeni-nywerheidsgebied plaasgevind. “Volgens ooggetuies op die toneel het die bestuurder glo nie gesien die vrou steek die besige straat oor nie. Sy is getref en saamgesleep, waarna ŉ omstander haar onder die taxi uitgetrek het,” het Meiring gesê. ŉ Plaaslike veiligheidsmaatskappy het op die toneel afgekom en paramedici van ER24 ontbied. “Die vrou het verskeie noodlottige beserings opgedoen. Daar kon ongelukkig niks vir haar gedoen word nie en sy is op die toneel dood verklaar.” Die ongeluk word deur die polisie ondersoek.